b"\n_START_ARTICLE_\nCan Vaiella\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres de tres plantes i coberta de doble vessant a fa\xc3\xa7ana situat entre el carrer de la Riera i el Passatge de Juli Garreta. Al costat sud hi ha un pati i la fa\xc3\xa7ana, d'una crugia, est\xc3\xa0 arrebossada amb la pedra vista i destaca per l'arcada que uneix, per la planta baixa, els esmentats carrers._NEWLINE_La planta baixa consta d'un portal emmarcat de pedra sorrenca de grans blocs i llinda monol\xc3\xadtica, actualment partida en dos parts per la meitat. La llinda cont\xc3\xa9 la inscripci\xc3\xb3 seg\xc3\xbcent:_NEWLINE_vuy Als 6 de IHS SAteMbrA de 1627_NEWLINE_BAldiri noguer_NEWLINE_El primer pis cont\xc3\xa9 una finestra de grans blocs de pedra sorrenca amb tres blocs de suport, l'ampit treballat i mig desfet i una llinda feta de rajola._NEWLINE_El segon pis cont\xc3\xa9 una finestra amb els brancals de rajola i la llinda de fusta._NEWLINE_El r\xc3\xa0fec \xc3\xa9s de fusta i emergeix gr\xc3\xa0cies a 10 caps de biga de fusta. A la teulada hi ha una xemeneia de pedra, rajola i teula, de secci\xc3\xb3 rectangular, molt interessant._NEWLINE_La fa\xc3\xa7ana posterior, a part de comunicar amb l'altra per l'arcada de volta de rajola, consta de diverses finestres, emmarcades de rajola i de pedra sorrenca.\n_START_SECTION_\nHist\xc3\xb2ria\n_START_PARAGRAPH_\nCasa originaria del segle XVII (1627) reformada lleugerament als segles XVIII i XIX._NEWLINE_Actualment est\xc3\xa0 abandonada i crida l'atenci\xc3\xb3 per la seva estructura i factura al voltant d'altres cases d'est\xc3\xa8tica i construcci\xc3\xb3 molt m\xc3\xa9s modernes (segle XX). Pel seu estat de conservaci\xc3\xb3, deficient en tots els sentits, potser acabi reconstru\xc3\xafda, destru\xc3\xafda o reformada, ja que no est\xc3\xa0 inclosa en el cat\xc3\xa0leg de protecci\xc3\xb3 local, en un futur pr\xc3\xb2xim."